Vrystaatse munisipaliteit moet opdok om salarisse te betaalWerknemers is ontsteld omdat hulle nie hul salarisse vir die maand ontvang het nie (Foto: Verskaf) Thamae Masejane, die munisipale bestuurder van die Mantsopa-munisipaliteit, het ’n brief aan die munisipaliteit se speaker gerig om die raad in te lig dat werknemers se salarisse en toelaes Dinsdag nie betaal is nie weens ernstige finansiële probleme wat spruit uit die wanbetaling van dienste wat deur die munisipaliteit gelewer is. Munisipale dienste in Ladybrand in die Vrystaat is Dinsdag tot ’n stilstand gebring nadat die munisipaliteit versuim het om werknemers se salarisse vir Februarie te betaal. Die munisipale bestuur het ’n brief aan die departement van samewerkende regering en tradisionele sake (CoGTA) gerig om hulle met betalings te help. ’n Bedrag van R2,5 miljoen gaan na verwagting Woensdag aan die munisipaliteit betaal word. Die munisipaliteit kort steeds ’n verdere R2,5 miljoen om al die salarisse te dek. Masejane het die speaker ook ingelig dat die munisipaliteit ’n BTW-terugbetaling van R6 miljoen verwag. “Die oudit sal na verwagting eers Vrydag afgehandel word. Die datum van die terugbetaling is nog nie bekend nie,” het Masejane gesê. Maroela Media het vroeër berig onluste het verlede week reeds begin opvlam nadat die Mantsopa-munisipaliteit versuim het om salarisaftrekkings aan onder meer pensioen- en mediese fondse oor te betaal. Dit is wel van werkers se salarisse verhaal. Die Mantsopa-munisipaliteit bedien dorpe soos Ladybrand, Tweespruit, Excelsior en Hobhouse in die Vrystaat. Tania Halse, ŉ DA-wyksraadslid, sê werkers moes Dinsdag betaal word en Masejane, die munisipale bestuurder, het die situasie tydens ’n geslote vergadering met die werkers bespreek. Halse sê raadslede het reeds gevra vir ’n spesiale raadsvergadering sodat die probleem bespreek kan word.